|  |
| --- |
| Photo displaying partial image of two pie charts on a canvas-textured page |
| **Проучване на потребностите на работодателите от работна сила**  Аналитичен доклад |
| |  |  |  | | --- | --- | --- | | **Агенция по заетостта** | **2024г.** | az.jpg | |

**АНАЛИТИЧЕН ДОКЛАД**

**Анкетно проучване на потребностите на работодателите от работна сила**

**(2024)**

Съдържание

[Методологични бележки 3](#_Toc178755745)

[II. Резултати 9](#_Toc178755746)

[1.Едномерни разпределения. 9](#_Toc178755747)

[*Въпрос 1. „Q1. Моля, отбележете кои от посочените умения считате, че е най-необходимо и важно да притежава персоналът във Вашата фирма/организация?“* . 13](#_Toc178755748)

[*Въпрос 2. „Q2. Коя компетентност считате за най-важна за персонала във Вашата фирма/организация?“* 13](#_Toc178755749)

[*Q2.1. Считате ли, че е налице потребност за провеждане на обучение по посочената в предходния въпрос компетентност?* 14](#_Toc178755750)

[*Въпрос 3. „Q3. В следващите 12 месеца ще търсите ли нов персонал?“* 15](#_Toc178755751)

[*Q3.1. През следващите 12 месеца очаквате да освободите персонал най-често поради:* 15](#_Toc178755752)

[*Въпрос 4 . „Q4. През следващите 12 месеца смятате ли да наемате специалисти с квалификация по някоя/и от следните професии:“* 17](#_Toc178755753)

[*Въпрос 5 . „Q5. През следващите 12 месеца предвиждате ли да наемате специалисти с квалификация по следните професии, изискващи правоспособност и/или висше образование“* 19](#_Toc178755754)

[*Въпрос 6 . „Q6. Ще имате ли потребност от работници без специална квалификация през следващите 12 месеца?“* 21](#_Toc178755755)

[*Въпрос 7 . „Q7. За заявените по-горе потребности срещате ли затруднения при намиране на работна сила?“* 21](#_Toc178755756)

[*Q7.1. Моля, опишете най-важното Ваше затруднение?* 22](#_Toc178755757)

[*Q7.2. За коя от посочените професии смятате, че имате най-големи затруднения в намирането на работна сила?* 23](#_Toc178755758)

[*Q7.3. Как бихте преодолели затрудненията, които изпитвате при осигуряването на заявените от Вас потребности от нов персонал?* 23](#_Toc178755759)

[*Q8.Очаквате ли след 3-5 години да търсите и наемете на работа специалисти с висше образование, в т.ч. и от спец. от регулираните професии?“* 24](#_Toc178755760)

[*Q9. Считате ли, че след 3-5 години ще имате потребност от специалисти със средно обр. в посочените по-долу проф. направления?* 27](#_Toc178755761)

[ІІІ. Резултати. Двумерни разпределения. 30](#_Toc178755762)

[Търсенето на работна сила по области 30](#_Toc178755763)

[Търсенето на работници и специалисти по сектори на икономиката 47](#_Toc178755764)

[Търсенето на кадри с висше образование през следващите 3 – 5 години по области 48](#_Toc178755765)

[Търсенето на кадри със средно образование през следващите 3 – 5 години по области 49](#_Toc178755766)

[**Основни изводи:** 53](#_Toc178755767)

[**ПРИЛОЖЕНИЯ:** 56](#_Toc178755768)

# Методологични бележки

1. **Подготовка на изследването**

Анкетното проучване на потребностите на работодателите от работна сила има за цел да събере и анализира актуална информация относно професиите, компетенциите, знанията и уменията на търсените от работодателите кадри. Събираната информация се отнася за търсенето на работна сила, както през предстоящите 12 месеца, така и за следващите от 3 до 5 години.

От 2023 г., съобразявайки се с промените в нормативната база касаеща изследването, последното се провежда веднъж в годината в периода юни-юли. Освен това, във въпросника настъпват следните промени: въпрос Q1 е опростен като под-въпросите са намалени до 12 бр.; отговорите и разясненията на въпрос Q2 са преформулирани; добавен е въпрос Q2.1, касаещ изясняването на необходимостта от обучение по компетентностите от въпрос Q2; от въпрос Q3 е премахнат отговор, касаещ COVID-19; премахнати са въпросите, касаещи влиянието на COVID-19 върху търсената работна сила; добавен е въпрос Q7.1, изясняващ най-важното затруднение на работодателите при намиране на работна сила; добавен е въпрос Q7.3, с който да се разкрият подходите на работодателите за преодоляване на затрудненията при осигуряването на заявените потребности от нов персонал. Останалите въпроси от анкетната карта са преномерирани, съобразно настъпилите в предхождащите ги въпроси промени.

За да се осигури представителност на резултатите от изследването и да постигне целевият брой интервюта (4000) e излъчена случайна извадка от приблизително 10000 работодатели, извършващи дейност на територията на Република България, стратифицирани едновременно по 28 области и 10 сектора на дейност (общо 280 страти)[[1]](#footnote-1). Броят на единиците (работодателите) във всяка страта е пропорционален на броя на заетите лица във всяка аналогична страта в генералната съвкупност на всички предприятия в България (около 427 хил.). Разпределението на целевия брой на интервютата по области е следното:

**Таблица 1.** Разпределение на целевия брой интервюта по области

|  |  |
| --- | --- |
| **Област** | **Брой интервюта** |
| Благоевград | 203 |
| Бургас | 278 |
| Варна | 287 |
| Велико Търново | 107 |
| Видин | 31 |
| Враца | 61 |
| Габрово | 59 |
| Добрич | 93 |
| Кърджали | 66 |
| Кюстендил | 65 |
| Ловеч | 58 |
| Монтана | 50 |
| Пазарджик | 107 |
| Перник | 57 |
| Плевен | 101 |
| Пловдив | 388 |
| Разград | 49 |
| Русе | 113 |
| Силистра | 49 |
| Сливен | 89 |
| Смолян | 55 |
| София-град | 1054 |
| Софийска | 109 |
| Стара Загора | 156 |
| Търговище | 48 |
| Хасково | 130 |
| Шумен | 78 |
| Ямбол | 59 |
| **Общо** | **4000** |

За целите на събирането на информация относно търсенето на работна сила от работодателите, беше съставена и изцяло наново програмирана онлайн анкета в среда на продукта LimeSurvey, инсталиран на сървърите на Агенцията по заетостта. Тук трябва да се отбележи, че от 2023 г. вече се използва по-актуалната версия на LimeSurvey – 6.1, която не само включва многобройни промени в дизайна и проектирането на анкетната карта, но и осигурява повишено равнище на киберсигурност.

Анкетната карта съдържа общо 22 въпроса, от които 8 въпроса са свързани с демографията на предприятията на работодателите (наименование, ЕИК, брой заети, сектор на дейности и т.н.) и 14 въпроса, касаещи конкретната тематика на изследването (знания, умения, компетентности, необходимост от работна сила и т.н.).

За осигуряване на информация относно прилагането на новите разпоредбите на чл.167 от Кодекса на труда, осигуряващ изпълнението на Директива (ЕС) 2019/1158 на Европейския парламент и на Съвета от 20 юни 2019 година относно равновесието между професионалния и личния живот на родителите и лицата, полагащи грижи, в тазгодишното изследва беше добавена допълнителна анкетна карта с три въпроса по темата. Резултатите от допълнителната анкета, се предоставят за анализ на Дирекция „Трудово право, обществено осигуряване и условия на труд“ в МТСП.

1. **Провеждане на изследването**

Теренната работа по анкетното проучване през 2024 г. се проведе в периода: 29 май - 02 юли, използвайки онлайн въпросника. В резултат на положените усилия от служителите на АЗ по време на теренната работа се получиха общо **3 779 реално завършени интервюта**, което доведе до обща норма на отговаряемост[[2]](#footnote-2), възлизаща на 37,9%. Резултатите по области са следните (Таблица №3):

**Таблица 3.** Разпределение на броя на реалните анкети и нормите на отговаряемост по области

|  |  |  |
| --- | --- | --- |
| **Област** | **Брой реални анкети** | **Норма на отговаряемост** |
| Благоевград | 147 | 37,5% |
| Бургас | 242 | 47,9% |
| Варна | 290 | 43,2% |
| Велико Търново | 122 | 44,0% |
| Видин | 32 | 47,1% |
| Враца | 81 | 51,6% |
| Габрово | 61 | 36,7% |
| Добрич | 119 | 71,7% |
| Кърджали | 76 | 56,7% |
| Кюстендил | 74 | 61,2% |
| Ловеч | 76 | 59,4% |
| Монтана | 57 | 47,5% |
| Пазарджик | 120 | 46,5% |
| Перник | 53 | 44,9% |
| Плевен | 91 | 36,5% |
| Пловдив | 298 | 30,2% |
| Разград | 50 | 43,9% |
| Русе | 109 | 38,9% |
| Силистра | 60 | 66,7% |
| Сливен | 82 | 50,0% |
| Смолян | 76 | 54,7% |
| София-град | 874 | 26,2% |
| Софийска | 87 | 34,8% |
| Стара Загора | 169 | 39,7% |
| Търговище | 47 | 45,2% |
| Хасково | 128 | 55,2% |
| Шумен | 89 | 46,6% |
| Ямбол | 69 | 51,9% |
| **Общо** | **3779** | **37,9%** |

Най-ниска е отговаряемостта в област София-град (26,2%), а най-висока в област Добрич (71,7%).

От гледна точка на успеваемостта[[3]](#footnote-3), в 17 от 28-те области целевият брой анкети е постигнат, а в област София-град са изпълнени 82,9% от целевите анкети, а в област Пловдив 76,8% от тях.

Впоследствие, при претеглянето на данните, резултатите от изследването са балансирани.

1. **Обработка на резултатите**

Формираната в резултат на анкетирането база от данни беше експортирана и трансформирана във формат, подходящ за използване в специализирания статистически софтуерен продукт IBM SPSS вер. 29, за по-нататъшна обработка и анализ.

След провеждането на първоначален преглед на теренната работа, беше установено, че в общата база с данни на изследването присъстват предприятия, които не са част от първоначално излъчената случайна извадка, поради което тези предприятия бяха изключени от анализа на резултатите, с оглед избягване на „деформирането“ на данните и нарушаването на представителността на информацията.

От базата данни, също така, са изключени и: фиктивни, тестови, дублирани, празни и/или частично попълнени анкети.

След като бяха получени окончателните 3779 реални анкети, данните бяха подложени на вторичен логически оглед. В резултат на това, бяха открити някои дребни неточности (напр. липса на сектор на дейност на предприятието), които бяха отстранени посредством импутация на данни от оригиналната извадка на предприятията. Освен това, отговорите на отворения въпрос Q7.1 бяха кодирани, с оглед последващата им статистическа обработка.

С оглед възпроизвеждането на генералната съвкупност от предприятия-работодатели, бяха генерирани пост-стратификационни тегла за всички предприятия от извадката. Отделното тегло на дадено предприятие се определя като отношение между броя на предприятията в дадената страта на генералната съвкупност и броя на предприятията, реално анкетирани от тази страта, в която попада това предприятие. Отделните страти (общо 112 на брой) са формирани от 28-те области на България и големината на предприятието в 4 групи (до 9, 10 – 49, 50 – 249 и 250+ заети). *Пример*: в област Видин в интервала 10-49 заети в генералната съвкупност са налице 277 предприятия, от тях реално анкетирани (принадлежащи на случайната извадка) са 4. Следователно, теглото на всяко от тези 4 предприятия ще бъде 277/4=69,3, тоест всяко едно от тези предприятия ще „представлява“ по около 69 предприятия от тази страта от генералната съвкупност на предприятията (предприятия от област Видин с „големина“ 10-49 заети).

След претеглянето на данните, последните са подложени на статистическа обработка. В резултат на това са получени едномерни и двумерни честотни разпределения (таблици) по всички основни изследвани признаци (въпроси) в абсолютен (брой) и относителен вид (в проценти), съгласно спецификата на тези признаци.

**Забележка**: При анализа на разпределенията трябва да се има предвид, че резултатите, получени чрез използването на представителна (случайна) извадка, са във формата на статистически оценки. Последните се характеризират с това, че са обременени с т.нар. стохастични грешки и важат с определена гаранционна вероятност (обикновено 95%).

1. **Последващ контрол**

За да се провери „качеството“ на теренната работа, беше излъчена случайна 10%-на контролна извадка от реално анкетирани предприятия, както следва (Таблица 4):

**Таблица 4.** Разпределение на контролните интервюта по области и резултатите от анкетирането

|  |  |  |  |  |
| --- | --- | --- | --- | --- |
| **Област** | **Брой**  **контролни интервюта** | **Брой**  **осъществени интервюта** | **Верни отговори** | **Дял на съвпадащите отговори** |
| Благоевград | 15 | 9 | **7** | 77,8% |
| Бургас | 24 | 17 | **13** | 76,5% |
| Варна | 29 | 24 | **19** | 79,2% |
| Велико Търново | 12 | 8 | **8** | 100% |
| Видин | 3 | 3 | **3** | 100% |
| Враца | 8 | 7 | **6** | 85,7% |
| Габрово | 6 | 5 | **5** | 100% |
| Добрич | 12 | 9 | **6** | 66,7% |
| Кърджали | 8 | 6 | **4** | 66,7% |
| Кюстендил | 7 | 6 | **6** | 100% |
| Ловеч | 8 | 5 | **5** | 100% |
| Монтана | 6 | 5 | **5** | 100% |
| Пазарджик | 12 | 7 | **6** | 85,7% |
| Перник | 5 | 5 | **4** | 80,0% |
| Плевен | 9 | 7 | **4** | 57,1% |
| Пловдив | 29 | 21 | **17** | 80,9% |
| Разград | 5 | 5 | **4** | 80,0% |
| Русе | 11 | 9 | **6** | 66,7% |
| Силистра | 6 | 4 | **4** | 100% |
| Сливен | 8 | 6 | **6** | 100% |
| Смолян | 8 | 6 | **4** | 66,7% |
| София-град | 87 | 62 | **54** | 87,1% |
| Софийска | 9 | 6 | **4** | 66,7% |
| Стара Загора | 17 | 12 | **10** | 83,3% |
| Търговище | 5 | 5 | **5** | 100% |
| Хасково | 13 | 8 | **6** | 75,0% |
| Шумен | 9 | 6 | **6** | 100% |
| Ямбол | 7 | 6 | **5** | 83,3% |
| **Общо** | **378** | **279** | **232** | **83,15%** |

С попадналите в контролната извадка предприятия беше установен контакт, с оглед проверка на „истинността“ на проведеното анкетно проучване. В периода на провеждане на контролното интервю 10-22 юли откликнаха общо 279 респондента от определените 378 (73,8%). Останалите 99 или не пожелаха да вземат участие в интервюто поради ангажираност или не бяха открити. Данните с резултатите от контролното анкетиране са представени в таблица 4. В 10 от 28 области получихме 100% съвпадение на отговорите на контролните въпроси в 8 области съвпаденията са над 80% в 4 области между 75% и 80% и в останалите 5 са под 75%. Най-малко съвпадение получихме при работодателите от контролната извадка в област Плевен – 57,1% от отговорилите фирми потвърдиха същия отговор, какъвто е регистриран в анкетната им карта. Така при обща отговоряемост на контролната анкета от 73,8% и 83,15% положителни отговори на отговорили респонденти приемаме, че качеството на анкетирането не подлежи на съмнение и резултатът може да се използва за планиране на политики в областта на пазара на труда, професионалното образование и обучение и преквалификацията на работната сила.

# II. Резултати

# 1.Едномерни разпределения.

Получените в резултат на проведеното изследване данни са претеглени с теглата, формирани при първоначалното излъчване на извадката, ажустирани с коефициент, отразяващ нормата на отговоряемост във всяка отделна страта (област). По този начин генералната съвкупност е пресъздадена успешно, а нейният обем е оценен на **426 226** предприятия, те са с 24 951 повече (+6,2%) от предприятията, участвали в проучването през 2023 г.

Профил на работодателите, участвали в проучването.

Фиг.1 Разпределение по икономически дейности на работодателите.

Най-широко са представени фирмите, опериращи в дейностите търговия (G), транспорт (H) и хотелиерство и ресторантьорство (I) с дял от 37,2%, следват работодателите в държавно управление (О), образование (Р), хуманно здравеопазване и социални дейности (Q) с дял от 15,0% и на трето място е индустрията, където влизат дейностите преработваща промишленост (С), добивна промишленост (В), производство и разпределение на електрическа и топлинна енергия и на газообразни горива (D) и доставяне на води; канализационни услуги, управление на отпадъци и възстановяване (Е) с дял от 13,2%. Останалите сектор са с численост, която им определя под 10% дял от общата численост. Най-ниска представителност имат предприятията от сектор операции с недвижими имоти (L) – 2,6% (фиг.1).

Административните области в страната са представени пропорционално на икономическата активност в съответните региони. (Таблица 5.) Най-голям е делът на предприятията в големите индустриални центрове – София-град – 26,4% от всички 426 226 предприятия, Пловдив с 9,7%, Варна и Бургас съответно със 7,2% и 7,0%. Най-слабо е представителството в област Видин с 0,8% от предприятията, следвана от области Силистра – с 1,0%, Търговище и Разград с по 1.2%. Условно областите можем да разделим на 4 клъстера според представителността на проучваните предприятия, като София-град е обособена като отделна група с 28,5% или повече от ¼ от всички активни предприятия. Вторият клъстер обхваща областите излъчили предприятия с дял в общата съвкупност между 5% и 10%. Те са общо 4 (области Пловдив, Варна, Бургас и Благоевград). Следващият, трети клъстер, обхваща областите с предприятия формиращи дял от 2% до 5% от общата съвкупност. Те са общо 8, начело със Стара Загора – с 3,9%, Хасково – с 2,8%, Русе - с 2,8%, Пазарджик – с 2,7%, Велико Търнова – с 2,6% и др. Най-многочислен е последният, четвърти клъстер, с общо 15 области с дял на представените фирми до 2% от общата численост. Това са области с потенциал за икономическо развитие, сред които са области като Шумен, Сливен, Враца, Габрово, Кюстендил, Перник, Ловеч и др. В първите три клъстера присъстват 5 области от Северна България (17,7%), останалите 8 са от Южна България с дял от 62,2% от всички работодатели в страната.

**Таблица 5**. Разпределение на областите според дела на представените предприятия

|  |  |  |
| --- | --- | --- |
| Област | Брой предприятия | Дял от всички, % |
| София-град | 112399 | 26.4% |
| Пловдив | 41268 | 9.7% |
| Варна | 30583 | 7.2% |
| Бургас | 29673 | 7.0% |
| Благоевград | 21622 | 5.1% |
| Стара Загора | 16689 | 3.9% |
| Хасково | 13835 | 3.2% |
| Русе | 12016 | 2.8% |
| Софийска | 11556 | 2.7% |
| Велико Търново | 11385 | 2.7% |
| Пазарджик | 11375 | 2.7% |
| Плевен | 10758 | 2.5% |
| Добрич | 9956 | 2.3% |
| Сливен | 9456 | 2.2% |
| Шумен | 8374 | 2.0% |
| Кърджали | 6991 | 1.6% |
| Кюстендил | 6937 | 1.6% |
| Враца | 6529 | 1.5% |
| Ямбол | 6297 | 1.5% |
| Габрово | 6243 | 1.5% |
| Ловеч | 6143 | 1.4% |
| Перник | 6077 | 1.4% |
| Смолян | 5846 | 1.4% |
| Монтана | 5367 | 1.3% |
| Силистра | 5277 | 1.2% |
| Разград | 5197 | 1.2% |
| Търговище | 5084 | 1.2% |
| Видин | 3293 | 0.8% |

Разпределението на предприятията според числеността на наетия персонал е представено на Фиг.2.

Фиг. 2. Разпределение на предприятията по тип предприятие според числеността на наетия персонал

90,6% от фирмите са от типа микро предприятия с до 9 наети лица, следват малките с персонал от 10 до 49 лица, които съставляват 7,5% от общата съвкупност, средни са 1,7% с персонал от 50 до 249 души, а големите предприятия са едва 0,2% от всички 426 226 изследвани субекта.

Прегледът на резултатите от отговорите по въпросника показва следната картина:

## *Въпрос 1. „Q1. Моля, отбележете кои от посочените умения считате, че е най-необходимо и важно да притежава персоналът във Вашата фирма/организация?“* .

С него се цели да се събере информация за това, дали българските работодатели разбират ролята на уменията като ключова за успеха на тяхната дейност. Дали се ориентират във формулировките на уменията като качество на работната сила. И не на последно място, кои са онези умения, които те определят като приоритетни. Като отговори на затворения въпрос бяха предложени 12 ключови умения, които покриват основните трансверсални умения, формулирани в ESCO класификатора. Повтаря се резултатът от предходната година и отново най-ценно за работодателите умение остава умението за самоконтрол и дисциплина, поставено от 87,4% от работодателите на първо място. Комуникативните умения и уменията за сътрудничество (работа в екип) са важни за близо 85% от работодателите, а уменията за решаване на проблеми се посочват от 78,0% на първо място. Тези резултати са много близки до резултатите от проучването през 2023 г., като се отбелязва лек ръст с 2-3 пункта на дела на работодателите, посочили тези умения като приоритетни. Продължава тенденцията работодателите да разчитат на първо място на способността на наетия персонал да управлява емоциите си и да спазва правилата.

## *Въпрос 2. „Q2. Коя компетентност считате за най-важна за персонала във Вашата фирма/организация?“*

Респондентите избират от предложените 8 ключови компетентности, включени в Рамката за ключови компетентности за учене през целия живот, приета с Препоръката на Съвета на Европа и Европейския Парламент през 2006 г., а именно: Личностна и социална компетентност; Езикова грамотност; Предприемаческа компетентност; Цифрова компетентност; Математическа компетентност; Гражданска компетентност; Многоезикова компетентност; Компетентност за културна осведоменост и изява. Предвидена е възможност за избор и на „нито една от тях“. Целта е българските работодатели да посочат, кои са важните компетентности, които гарантират успешната работа на търсения от тях персонал. Резултатите от отговорите на този въпрос ще дадат ценна информация при планиране на обученията за ключови компетентности, като тези, с най-голяма важност за бизнеса да са приоритетни. Тази година работодателите отдават предимство на *„Личностна и социална компетентност“,* която, както и предходните години, се посочва от всеки четвърти работодател за най-важна, следва - *Езиковата грамотност* – с 16,8% дял и *Предприемаческата компетентност* – с 12,3%. Отбелязва се ръст на дела на респондентите посочилите трите най-предпочитани компетентности с 3-5 пункта спрямо миналата година.(виж фиг.3)

Фиг.3. Търсените от работодателите компетентности

19% от работодателите не припознават като важна нито една от предложените компетентности. Въпреки, че делът на работодателите не намиращи за важни посочените 12 компетентности намалява с повече от 5 пр. пункта, в сравнение с предходната година остава констатацията, че българският работодател все още малко познава системите за оценка на уменията на работната сила. Друга причина за големия брой не посочили важната за тяхната фирма компетентност, е фактът, че анкетната карта много често се попълвана от представители на обслужващата счетоводна къща, която като правило се грижи и за управлението на човешките ресурси при микро фирмите с персонал до 10 души.

### *Q2.1. Считате ли, че е налице потребност за провеждане на обучение по посочената в предходния въпрос компетентност?*

Повече от половината работодатели (56,7%) са на мнение, че се налага обучение по ключови компетенции, като 53% от тях предпочитат търсените от тях работници да са преминали такова обучение преди назначаването. Само 26,2% от работодателите (около 111 хил.) са готови обучението по ключови компетентности да се проведе по време на работа. Резултатът потвърждава необходимостта Агенцията по заетостта да развива своя капацитет и да създава възможности за разширяване обхвата на обученията по ключови компетентности, за да осигурява необходимия подготвен резерв от работна сила за нуждите на българския бизнес.

## *Въпрос 3. „Q3. В следващите 12 месеца ще търсите ли нов персонал?“*

Ключов въпрос в изследването, който цели събиране на количествена информация за броя на предполагаемите назначения/респективно съкращения в следващите 12 месеца. Претеглените данни от проучването показват, че 59 219 работодатели в страната имат намерение да наемат персонал през следващите 12 месеца. Отбелязан е лек ръст с около 4 хил. на работодателите, предвиждащи наемане на нов персонал спрямо миналогодишното проучване, докато в същото време делът им остава без промяна – 13,9%. Предприятията, които смятат, че се налага съкращаване на персонал при тазгодишното допитване са 17 300 при 12 600 през 2023 г. Ръстът от 37.3% на работодателите принудени да свиват дейността през следващите 12 месеца е явен знак за влошена бизнес среда и загуба на пазари. Преобладаващата част от работодателите (82,0%) няма да наемат персонал през следващите 12 месеца. Ако в края на 2022 г. броят на наетите по трудово и служебно правоотношение лица при включените в базата 426 226 работодателя са били 2 278 832[[4]](#footnote-4), то вероятният брой работни места, които се очаква да бъдат съкратени в следващите 12 месеца се изчисляват на 92 500.

### *Q3.1. През следващите 12 месеца очаквате да освободите персонал най-често поради:*

На този допълващ въпрос се предложени 6 отговора, от които работодателите да изберат: *Намаляване на обема на продажби/производство*, *Икономически причини,* *Недостатъчни професионални и личностни умения на персонала*, *Финансови причини,* *Естествени причини* и *Друго*. Най-голям дял от работодателите, заявили, че ще съкращават персонал посочват Друго – с 33,6%. Този висок дял на посочилите друго най-вероятно се дължи отново на факта, че анкетите се попълват предимно от аутсорсинг обслужващи фирми, които не се ангажират с посочване на конкретна причина за предвидените съкращения. На фиг.4 е представен сравнителен анализ на причините за намаляване на персонала през 2024 г. и 2023 г.

Фиг.4 Сравнителен анализа на причините за намаляване на персонала през 2023 г. и 2024 г.

Нараства делът спрямо предходната година на работодателите, посочващи като причина за намаляване на персонала естествените причини (подразбира се пенсиониране) от 20% на 31%. Намаляване на обема на продажби са причина за намаляване на персонала при 20% от работодателите, заявили че предстоят съкращения, като спрямо предходната година техният дял се свива с 11 пункта, или това са с 540 предприятия по-малко. Финансови затруднения са причина за намаляване на персонала за едва 3,4% от предприятията при 11% през 2023 г. Три пъти намалява и делът на работодателите, които ще съкращават работни места поради липса на достатъчно умения на персонала. Недостатъчните професионални и личностни умения като причина за намаляване на персонала се посочват от 2,1% от работодателите при 5,7% през 2023 г. Тази картина показва, че основните неблагоприятни фактори на пазара на труда през 2024 г. се свеждат до застаряваща работна сила и икономически причини, като загуба на пазари, и ниска конкурентноспособност. Фактът, че намаляването на обема на продажбите, като причина за съкращения през 2024 г. се посочва от по-малко работодатели, говори, че икономическата активност в страната, въпреки редицата неблагоприятни фактори напоследък, не води до свиване на трудовия пазар.

## *Въпрос 4 . „Q4. През следващите 12 месеца смятате ли да наемате специалисти с квалификация по някоя/и от следните професии:“*

Въпрос 4 позволява да се събере количествена информация за броя на търсените от българските работодатели специалисти с професионална квалификация по различни професии през следващите 12 месеца. На респондентите са предложени да избират от 179 професии от СППОО, които по експертна оценка на АЗ са най-често срещаните в обявите за търсене на професионалисти. За база са ползвани всички 59 219 работодатели, които заявяват във въпрос 3, че ще търсят нов персонал следващите 12 месеца. Претеглените резултати от анкетите поставят на челното място, като **най-търсена, професията строител** с 22 719 заявки за наемане на квалифицирани работници във всички 10 специалности на професията от подклас 71 като: *кофражи, арматура и бетон, през зидария, шпакловки и облицовки до строително бояджийство и дърводелство*. Отделно, сред най-търсените попадат още пет професии от професионално направление *582 Строителство*, именно: *строителен техник* - с 5116 заявки, *помощник в строителството* – с 3043, *строител-монтажник* – с 2128 заявки, *пътен строител* – с 265 и *помощник пътен строител* – с 396 заявки.. Така направление Строителство заема 20,0% от всички търсени от работодателите квалифицирани работници и специалисти.

Втората по численост най-търсена професия през следващите 12 месеца работодателите определят професията *Шивач* – със заявено намерение да назначат 9935 професионалисти. Отделно, ще се търсят квалифицирани работници от професионално направление *542 Производствени технологии – текстил, облекло, обувки и кожи*, като*:*

*Моделиер - технолог на облекло* – с 1281 заявки, *Оператор в производството на облекло* – с 1265 заявки и *Оператор в производство на обувни и кожено - галантерийни изделия* – с 1163 заявки.

Тази година професията машинен оператор отстъпва първото място и се нарежда трета в предпочитанията на работодателите, които ще наемат персонал следващите 12 месеца.

Заявени са потребности от 9 645 машинни оператори, като 82,2% от всички работодатели търсещи машинни оператори са в сектор Индустрия (Преработвателна промишленост (машиностроене и металургия)).

В таблица 6 са представени двадесетте най-търсени специалисти с квалификация според заявените потребности на работодателите през следващите 12 месеца.

**Таблица 6.** Двадесетте най-търсени професии през следващите 12 месеца

|  |  |
| --- | --- |
| **Наименование на професията** | **Заявени потребности, брой** |
| Строител | 22719 |
| Шивач | 9935 |
| Машинен оператор | 9645 |
| Готвач | 6405 |
| Строителен техник | 5116 |
| Оперативен счетоводител | 4432 |
| Шлосер | 3845 |
| Сервитьор-барман | 3813 |
| Касиер | 3750 |
| Заварчик | 3383 |
| Помощник в строителството | 3043 |
| Хлебар – сладкар | 2901 |
| Асистент на лекар по дентална медицина | 2774 |
| Работник в дървообработването | 2612 |
| Офис – мениджър | 2417 |
| Работник в хранително - вкусовата промишленост | 2232 |
| Строител – монтажник | 2128 |
| Графичен дизайнер | 2099 |
| Помощник – възпитател | 2051 |
| Оператор в хранително - вкусовата промишленост | 1952 |

За разлика от предходните три години през 2024 г. работодателите заявяват по-големи потребности от професионалисти в професионално направление *58 Архитектура и строителство*, за сметка на професионално направление *52 Техника*. С дял от 23% от всички заявени потребности през 2024 г. специалистите по строителство заемат първо място, следвани от тези в направление техника и производство и преработка с дял от по 19%. В таблица 7 е представен сравнителен анализ на заявените потребности през 2023 г. и 2024 г. по професионални направления. Прави впечатление близо 4-ри кратното увеличение на потребностите в професионално направление *85 Опазване на околната среда,* където ще има търсене на близо 900 квалифицирани работници и специалисти при 250 през 2023 г. Снижение на броя на търсените специалисти ще има в професионалните направления *84 Транспорт* – с 43,8%, *81 Услуги за личността* – с 40,2%, *62 Селско, горско и рибно стопанство* – с 39.5% и др.

**Таблица 7.** Търсене на специалисти със средно образование по професионални направления през 2023 г. и 2024 г. (брой заявени потребности)

|  |  |  |  |
| --- | --- | --- | --- |
| **Професионално направление** | **година** | | **Ръст спрямо предходната година,**  **%** |
| **2024г.**  **брой** | **2023г.**  **брой** |
| 21 ИЗКУСТВА | 4553 | 2335 | 94.9 |
| 34 СТОПАНСКО УПРАВЛЕНИЕ И АДМИНИСТРАЦИЯ | 19216 | 18238 | 5.4 |
| 48 ИНФОРМАТИКА | 2610 | 2576 | 1.3 |
| 52 ТЕХНИКА | 29772 | 40033 | -25.6 |
| 54 ПРОИЗВОДСТВО И ПРЕРАБОТКА | 28652 | 30386 | -5.7 |
| 58 АРХИТЕКТУРА И СТРОИТЕЛСТВО | 34606 | 19085 | 81.3 |
| 62 СЕЛСКО, ГОРСКО И РИБНО СТОПАНСТВО | 4494 | 7427 | -39.5 |
| 72 ЗДРАВЕОПАЗВАНЕ | 4780 | 4854 | -1.5 |
| 76 СОЦИАЛНИ УСЛУГИ | 3525 | 4109 | -14.2 |
| 81 УСЛУГИ ЗА ЛИЧНОСТТА | 16147 | 26994 | -40.2 |
| 84 ТРАНСПОРТ | 2031 | 3615 | -43.8 |
| 85 ОПАЗВАНЕ НА ОКОЛНАТА СРЕДА | 864 | 251 | 244.4 |
| 86 ОБЩЕСТВЕНА СИГУРНОСТ И БЕЗОПАСНОСТ | 1621 | 1579 | 2.7 |
| **Всичко потребности от професионалисти със средно образование** | **152871** | **161482** | **-5.3** |

Като цяло работодателите в страната още имат нужда през следващите 12 месеца от 152 871 квалифицирани работници и специалисти от 13 професионални направления. Тази численост е с 5,3% по-малка от заявените нужди през 2023 г.

## *Въпрос 5 . „Q5. През следващите 12 месеца предвиждате ли да наемате специалисти с квалификация по следните професии, изискващи правоспособност и/или висше образование“*

С този въпрос се очаква работодателите, които са отговорили, че ще търсят персонал следващите 12 месеца да посочат от какви специалисти с правоспособност или висше образование имат нужда. Предложен е списък с 40 най-често срещани професии в обявите за свободни работни места. Общо заявените потребности на работодателите от специалисти с висше образование и такива, с валидно свидетелство за правоспособност се оценява на 59 291 специалисти, като 23 741 от тях (40,0%) не са сред предложените в анкетата 40 професии. В сравнение с последното проучване през 2023 г. се наблюдава нарастване с 1,6% на потребностите от висшисти. При 16 от професиите се отчита повишено търсене, а при 22 – намалено спрямо предходната година. Най-голямо увеличение се отчита при специалистите по управление на човешките ресурси, където нараства търсенето близо 6 пъти от 77 заявки през 2023 г. на 439 през 2024 г. Между2 и 5 пъти повече ще се търсят *хореограф музиканти, фармацевти, специалисти по здравни грижи, водачи на селскостопански машини, специалисти софтуер, психолози и специалисти ТРЗ.*

На фиг.6 е показано разпределението на двадесетте най-търсени специалисти с висше образование или правоспособност.

**Фиг.6** Разпределение на 20-те най-търсени специалисти с висше образование или правоспособност

В челото на най-търсените специалисти с висше образование или правоспособност са учителите с дял от 11,0% от всички заявени потребности в тази група. Следват медицинските сестри – с 6,3% дял, шофьорите и специалистите ТРЗ – с 4,0% и лекарите – с 3.5%.

## *Въпрос 6 . „Q6. Ще имате ли потребност от работници без специална квалификация през следващите 12 месеца?“*

Тук работодателите избират нужните им кадри от списък с 8 (от 11) групи професии от клас 9 - *Професии, не изискващи специална квалификация*. Общият брой на потребностите през следващите 12 месеца на работници без специална квалификация се оценява на, 49 764, като през 2023 г. те са били 49 113. Търсенето на общи работници и през следващите 12 месеца ще се запази на нивото от предходната година, докато при специалистите са наблюдава нарастване. Това показва, че тенденциите за наемане на лица без квалификации продължава да намалява за сметка на работниците с квалификация. Сред най-търсените работници без квалификация, са тези, в добивната промишленост и строителството, следвани от работниците в преработващата промишленост и помощниците при приготвяне на храни.

## *Въпрос 7 . „Q7. За заявените по-горе потребности срещате ли затруднения при намиране на работна сила?“*

С въпрос 7 се цели да се определи напрегнатостта на трудовия пазар. Т.е. колко бързо даден работодател може да намери търсените кадри с квалификация и правоспособност или висше образование. Резултатът е показан на фиг.7.

**Фиг.7** Дял на работодателите, които срещат или не трудности при наемане на работна сила

Близо 67% от работодателите посочват затруднения при намиране на търсените хора с правоспособност или висше образование. С повече от 6 пр. пункта нараства дела на тези работодатели, които срещат затруднения при намирането на подходящите специалисти спрямо предходната година. Причините за големия процент на работодателите, изразили притеснение от възможността лесно да открият нужните им таланти се установяват с подвъпрос 7,2.

### *Q7.1. Моля, опишете най-важното Ваше затруднение?*

**Фиг.8** Причини за затруднения на работодателите при намиране на подходящи професионалисти

Отговорите на подвъпрос 7.1 в тазгодишната анкета затвърждават констатацията, че все по-често кандидатите за позиции, изискващи висока квалификация не покриват изискванията на работодателите. През 2024 г. делът на работодателите изразили това мнение вече превишава 40%. Тази констатация налага търсене на подобрения в подготовката на специалистите и преквалификация на други, в професии търсени на пазара. Конкретните професии, за които е проблем бързото намиране на кадри се установява с подвъпрос 7,2.

### *Q7.2. За коя от посочените професии смятате, че имате най-големи затруднения в намирането на работна сила?*

Конкретните професии, за които трудно се намират кадри са класирани в отговорите на въпрос 7.1. На първо място по дял на работодатели, посочили конкретната професия, за която трудно намират подходящи хора е професията *продавач-консултант* следват - *оперативен счетоводител, готвач, шивач, машинен оператор* и др. Прави впечатление, че в челните 20 професии, посочени от работодателите, като проблемни по отношение на намирането на подходящи хора, са характерни за сектори, в които условията на труд и заплащането не са от най-предпочитаните за търсещите работа. Това са секторите търговия, ресторантьорство, преработвателна промишленост и шиене на облекла. Затрудненото намиране на подходящи кадри в голяма степен определя и характера на трудовия пазар. Често, голямото търсене на труд се обуславя от така наречената „заместваща заетост“. Застаряването на населението и отпадането от трудовия пазар по естествени причини, лошите условия на труд и заплащане са сред основните фактори за големия дял на „заместващата заетост“. Ежегодните проучвания на потребностите на работодателите показват, че в челната петица на най-трудните за намиране професии са посочените и при това проучване. Търсенето на решение за намаляване на заместващата заетост установяваме през отговорите на допълнителния въпрос 7.3.

### *Q7.3. Как бихте преодолели затрудненията, които изпитвате при осигуряването на заявените от Вас потребности от нов персонал?*

От предложените 5 мерки, работодателите оценяват, като най-ефективна обучението на работното място, посочена от 43,3% от всички, заявили затруднения при намиране на нов персонал. На второ място с 23,2% от участниците в анкетирането, е оценена мярката - обучение преди наемането, а на трето - привличане („кражба“) на кадри от конкурентни компании (Head hunting) с 20,2%. Положителен е фактът, че голяма част от работодателите, изпитващи затруднения при намиране на подходящи кадри се насочват към обучението на работното място. Това ще им позволи да наемат и неподготвени хора, но притежаващи базови умения, които в хода на работата да надграждат и развиват. Секторите, в които работодателите най-масово ще разчитат на обучения на работното място са *Финансови и застрахователни дейности* – с 72,2% дял и *Професионални дейности и научни изследвания* – с 67,8%, а тези с най-слабо изразено намерение са работодателите от секторите – *Строителство* с 24,7% дял и *Търгови и туризъм* – с 37,6%. В същото време се наблюдава и нарастване с 4 пр. пункта на дела на работодателите, търсещи решение за излизане от затруднението при намиране на специалисти чрез наемане на работници от трети страни. Най-много са работодателите възнамеряващи да наемат чуждестранни работници в преработвателната промишленост (22,9%), селското стопанство (21,7%) и търговията, транспорта и туризма (15,7%).

С въпроси 8 и 9 в анкетата се цели определяне на прогнозната численост на средните и висши специалисти, от които ще имат нужда работодателите след 3 до 5 години. Това е цикълът за подготовка на специалисти във формалното образование. Така резултатите от допитването ще могат да се вземат предвид при план-приема за професионалното образование и обучение и при приема във висшите училища.

## *Q8.Очаквате ли след 3-5 години да търсите и наемете на работа специалисти с висше образование, в т.ч. и от спец. от регулираните професии?“*

Сред изброените в анкетата специалности са маркирани и тези от регулираните професии. Взети са под внимание отговорите на всички работодатели, независимо от това, дали са посочили че ще търсят или не персонал през следващите 12 месеца. Оценено е мнението на всички активни български фирми за това, колко и какви специалисти с висше образование ще са им нужни след 3-5 години. Предложени са всички професионални направления от Класификатора на областите на висшето образование и професионалните направления. Резултатите са представени в следната **Таблица 8.**


|  |  |  |  |  |  |
| --- | --- | --- | --- | --- | --- |
| **Шифър** | **Области на висшето образование** | **шифър** | **Професионални направления** | **Заявени потребности за следващите 3-5 години** | |
| 1. | Педагогически науки | 1.1. | Теория и управление на образованието | 3380 |
|  |  | 1.2. | Педагогика | 13233 |
|  |  | 1.3. | Педагогика на обучението по… | 7002 |
| 2. | Хуманитарни науки | 2.1. | Филология | 3448 |
|  |  | 2.2. | История и археология | 1463 |
|  |  | 2.3. | Философия | 558 |
|  |  | 2.4. | Религия и теология | 295 |
| 3. | Социални, стопански и правни науки | 3.1. | Социология, антропология и науки за културата | 1015 |
|  |  | 3.2. | Психология | 3182 |
|  |  | 3.3. | Политически науки | 1012 |
|  |  | 3.4. | Социални дейности | 7611 |
|  |  | 3.5. | Обществени комуникации и информационни науки | 1562 |
|  |  | 3.6. | Право | 5430 |
|  |  | *специалност от регулирани професии* | | |
|  |  |  | *Право* | 504 |
|  |  | 3.7. | Администрация и управление | 4648 |
|  |  | 3.8. | Икономика | 11491 |
|  |  | 3.9. | Туризъм | 4117 |
| 4. | Природни науки, математика и информатика | 4.1. | Физически науки | 2012 |
|  |  | 4.2. | Химически науки | 1972 |
|  |  | 4.3. | Биологически науки | 1206 |
|  |  | 4.4. | Науки за земята | 790 |
|  |  | 4.5. | Математика | 1964 |
|  |  | 4.6. | Информатика и компютърни науки | 3351 |
| 5. | Технически науки | 5.1. | Машинно инженерство | 5438 |
|  |  | 5.2. | Електротехника, електроника и автоматика | 7586 |
|  |  | 5.3. | Комуникационна и компютърна техника | 2047 |
|  |  | 5.4. | Енергетика | 2829 |
|  |  | 5.5. | Транспорт, корабоплаване и авиация | 1522 |
|  |  | *специалност от регулирани професии* | | |
|  |  |  | *Корабоводене* | 1075 |
|  |  |  | *Електрообзавеждане на кораба* | 239 |
|  |  |  | *Корабни машини и механизми* | 213 |
|  |  |  | *Корабна радиоелектроника* | 83 |
|  |  | 5.6. | Материали и материалознание | 758 |
|  |  | 5.7. | Архитектура, строителство и геодезия | 6381 |
|  |  | *специалност от регулирани професии* | | |
|  |  |  | *Архитектура* | 498 |
|  |  | *специалност от регулирани професии* | | |
|  |  |  | *Геодезия, Маркшайдерство и геодезия* | 915 |
|  |  |  | *Хидростроителство* | *970* |
|  |  |  | *Транспортно строителство* | 942 |
|  |  |  | *Водоснабдяване и канализация* | 1743 |
|  |  | 5.8. | Проучване, добив и обработка на полезни изкопаеми | 496 |
|  |  | 5.9. | Металургия | 659 |
|  |  | 5.10. | Химични технологии | 572 |
|  |  | 5.11. | Биотехнологии | 1630 |
|  |  | 5.12. | Хранителни технологии | 4127 |
|  |  | 5.13. | Общо инженерство | 3114 |
| 6. | Аграрни науки и ветеринарна медицина | 6.1. | Растениевъдство | 1776 |
|  |  | 6.2. | Растителна защита | 1206 |
|  |  | 6.3. | Животновъдство | 972 |
|  |  | 6.4. | Ветеринарна медицина | 2247 |
|  |  | *специалност от регулирани професии* | | |
|  |  |  | *Ветеринарна медицина* | 217 |
|  |  | 6.5. | Горско стопанство | 327 |
| 7. | Здравеопазване и спорт | 7.1. | Медицина | 6348 |
|  |  | *специалност от регулирани професии* | | |
|  |  |  | *Медицина* | 2495 |
|  |  | 7.2. | Стоматология | 4013 |
|  |  | *специалност от регулирани професии* | | |
|  |  |  | *дентална медицина* | 2920 |
|  |  | 7.3. | Фармация | 2963 |
|  |  | *специалност от регулирани професии* | | |
|  |  |  | *Фармация* | 1011 |
|  |  | 7.4. | *Обществено здраве* | 1144 |
|  |  | *специалност от регулирани професии* | | |
|  |  |  | *Управление на здравните грижи* | 1428 |
|  |  |  | *Кинезитерапия* | 1452 |
|  |  | 7.5. | Здравни грижи | 1202 |
|  |  | *специалност от регулирани професии* | | |
|  |  |  | *Медицинска сестра* | 6645 |
|  |  |  | *акушерка* | 1595 |
|  |  |  | *медицински лаборант* | 1113 |
|  |  |  | *рентгенов лаборант* | 693 |
|  |  |  | *рехабилитатор* | 1034 |
|  |  |  | *инспектор по обществено здраве* | 105 |
|  |  |  | *масажист* | 83 |
|  |  |  | *зъботехник* | 683 |
|  |  |  | *помощник фармацевт* | 1064 |
|  |  |  | *лекарски асистент* | 3362 |
|  |  | 7.6. | Спорт | 319 |
|  |  | 8.1. | Теория на изкуствата | 1698 |
|  |  | 8.2. | Изобразително изкуство | 466 |
|  |  | 8.3. | Музикално и танцово изкуство | 1926 |
| 8. | Изкуства | 8.4. | Театрално и филмово изкуство | 2596 |
|  |  | 9.1. | Национална сигурност | 1082 |
|  |  | 9.2. | Военно дело | 1699 |
|  |  | *специалност от регулирани професии* | | |
| 9. | Сигурност и отбрана |  | *организация и управление на военните формирования на тактическо ниво* | 231 |
|  |  |  | *организация и управление на военните формирования на оперативно ниво* | 946 |
|  |  |  | *стратегическо ръководство на отбраната и въоръжените сили* | 1630 |
| **Всичко заявени потребности** | | | | **226864** |

## *Q9. Считате ли, че след 3-5 години ще имате потребност от специалисти със средно обр. в посочените по-долу проф. направления?*

На работодателите беше предложен списък от 40 професионални направления от СППОО, от които те да посочат какви и колко специалисти ще са им нужни следващите 3 – 5 години. Претеглените резултати показват, че през следващите до 5 години бизнесът ще има нужда от 255 864 специалисти с професионална квалификация, като 210 774 са в поне едно от предложените професионални направления, а други 45 089 (17,6%) са в категория „Други“. В анкетата не са включени професионалните направления: *21 Изкуства, 22 Хуманитарни науки и 32 Журналистика, масова комуникация и информация.*

Разпределението на търсенето през следващите 5 години на специалисти с професионално образование по направления е показано на фиг.9.

**Фиг.9** Дял на търсените специалисти с професионално образование през следващите 3-5 години по професионални направления (широка област – 2 знака)



Най-търсени ще са професионалистите в направление *34.Стопанско управление и администрация* – с 34% от всички заявени специалисти със средно образование. Тук влизат професии като *продавач-консултант, оперативен счетоводител, финансов отчетник, брокер* и др. Следват специалистите от направление *52.Техника* с 13% от потребностите, *54.Производство и преработка* – с 9%, *58 Архитектура и строителство* – със 7% и др. Заявените бъдещи потребности в близките 5 години от специалисти със средно образование нарастват спрямо 2023 г. с 4,6%. В Таблица 9 са представени десетте най-търсени професионални направления.

**Таблица 9**. Най-търсените от работодателите професионални направления за специалисти със средно образование през следващите 3-5 години

|  |  |  |  |  |  |
| --- | --- | --- | --- | --- | --- |
| **Професионално направление** | **Години** | | **Прираст спрямо предходна година** | | |
| **2024г.** | **2023г.** | | **натура, брой** | **дял, %** | |
| 525 Търговия на едро и дребно | 38480 | 26339 | | 12141 | 46.1 | |
| 525 Строителство | 17773 | 13920 | | 3853 | 27.7 | |
| 481 Маркетинг и реклама | 13655 | 10692 | | 2963 | 27.7 | |
| 525 Счетоводство и данъчно облагане | 13603 | 8259 | | 5343 | 64.7 | |
| 542 Производствени технологии – текстил, облекло, обувки и кожи | 12023 | 8511 | | 3512 | 41.3 | |
| 481 Машиностроене, металообработване и металургия | 10291 | 10548 | | -257 | -2.4 | |
| 481 Моторни превозни средства, кораби и въздухоплавателни средства | 8271 | 8906 | | -635 | -7.1 | |
| 525 Финанси, банково и застрахователно дело | 6726 | 2711 | | 4015 | 148.1 | |
| 322 Здравни грижи | 6617 | 7803 | | -1186 | -15.2 | |
| 525 Транспортни услуги | 5724 | 10870 | | -5146 | -47.3 | |

Сравнението за заявените потребности по професионални направления на потребностите през последните 2 години показва съществено нарастване в някои от тях, като специалисти в професионални направления*: 525 Финанси, банково и застрахователно дело, 525 Счетоводство и данъчно облагане, 525 Търговия на едро и дребно*.

Търсенето на специалисти със средно и висше образование по сектори на икономиката според анкетите на проучването през 2024 г. е показано на фиг.10. На дясната скала е отчетено съотношението между специалисти с висше образование срещу тези със средно. При стойност 1 броят на търсените специалисти с висше образование е равен на търсените специалисти със средно образование. Най-осезателно 2,7 пъти по-често ще се търсят специалисти с висше образование в сектора на държавното управление, образованието и здравеопазването. В производствените сектори и тези с преобладаващо ръчен труд, като индустрия и селско стопанство, ще се търсят преимуществено специалисти със средно образование. В услугите, секторите: търговия, транспорт, хотелиерство и ресторантьорство, нуждите от специалисти със средно образование са два пъти повече от тези с висше образование. В селското стопанство, работодателите предвиждат специалистите с висше образование да са 76% от тези със средно образование. При строителството висшисти са 63% от тези със средно образование.

**Фиг.10** . Съотношение на нуждите от специалисти с висше образование към тези със средно по сектори на икономиката през следващите 3 – 5 години

# ІІІ. Резултати. Двумерни разпределения.

## Търсенето на работна сила по области

Двумерните разпределения дават възможност да се проследи разпределението на потребностите от работна сила в териториален план. Данните за обявените от работодателите общи потребности от специалисти с квалификация в определени професии, специалисти с висше образование или правоспособност и работници без специално изискване за квалификация са представени в таблица 10.

Работодателите от пет области – София-столица, Варна, Пловдив, Бургас и Благоевград заявяват 52% от всички търсени работници и специалисти следващите 12 месеца. Областите с най-скромни нужди от персонал през следващата година ще са Видин, Габрово, Разград и Търговище. Търсенето на работна сила през следващите 12 месеца потвърждава факта на значителните дисбаланси на пазара на труда в страната. Големите индустриални центрове ще имат в пъти повече нужда от работна сила в сравнение с областите с ниска икономическа активност. *Коефициентът на вариация по дисперсия* на броя заявени потребности в 28-те области при тазгодишното проучване надхвърля 100% (106,0%) при 75%, при проучване 2023 г. Разликата в броя на търсените специалисти между областите с най-много търсени работници и специалисти и тези с най-малко е 30,9 пъти. През 2023 г. тази разлика е била 24,6 пъти.

**Таблица 10**. Разпределение на заявените потребности от работна сила по области

|  |  |  |
| --- | --- | --- |
| **Области** | **Потребност от работна сила  (брой)** | **Дял от всички потребности в страната, (%)** |
| Страната | 261926 | 100.0% |
| София-град | 47229 | 18.0% |
| Варна | 28944 | 11.1% |
| Пловдив | 23433 | 8.9% |
| Бургас | 22056 | 8.4% |
| Благоевград | 14618 | 5.6% |
| Русе | 12149 | 4.6% |
| Стара Загора | 10996 | 4.2% |
| Сливен | 10054 | 3.8% |
| Кърджали | 9300 | 3.6% |
| Кюстендил | 7168 | 2.7% |
| Смолян | 6816 | 2.6% |
| Пазарджик | 6647 | 2.5% |
| Плевен | 6430 | 2.5% |
| Велико Търново | 6176 | 2.4% |
| Враца | 5718 | 2.2% |
| Хасково | 5520 | 2.1% |
| Шумен | 5495 | 2.1% |
| Силистра | 5129 | 2.0% |
| Софийска | 5059 | 1.9% |
| Перник | 3878 | 1.5% |
| Монтана | 3816 | 1.5% |
| Ямбол | 3028 | 1.2% |
| Ловеч | 2859 | 1.1% |
| Добрич | 2538 | 1.0% |
| Търговище | 1971 | 0.8% |
| Разград | 1784 | 0.7% |
| Габрово | 1585 | 0.6% |
| Видин | 1530 | 0.6% |

В сравнение с година по-рано, се установява леко снижение на общата потребност от работна сила с - 2,6% , като основно, това се дължи на по-малкото заявени потребности от специалисти с професионално образование – снижение с -5,33% (-8 600 броя по-малко) спрямо 2023 г. В 11 области се отчита нарастване на заявените потребности от работна сила спрямо резултатите от проучване 2023 г. Областите с най-висок процент на нарастване на търсенето на работници и специалисти са: Сливен – ръст със 151,4%, София-столица - +77,0%, Монтана - +43,1%, Видин - +37,4%, Плевен - +38,5% и др. Най-съществено е снижението на потребностите от работна сила в област Габрово с -78.6%, следват областите Търговище с -77,3% и Разград – с -56,1% . (виж фиг.11)

**Фиг.11** Прираст на търсенето на работници и специалисти спрямо 2022 г.

На фиг.12 може да се проследят обявените потребности от работна сила в съответните области - какъв дял от работна сила в областта съставляват, и при каква регистрирана безработица. Така може да се прецени, къде ще възникнат затруднения при осигуряване на търсените умения, и къде се появява излишък от такива.

Ако условно разделим графиката на 4 квадранта с две прави – при безработица от 5.3% (установеното равнище при провеждане на анкетирането) и заявени потребности от 13% от работната сила (средната стойност за страната), то областите се разполагат в четири квадранта при следната численост: В *Североизточен квадрант* попадат шест области Русе, Сливен, Смолян, Кърджали, Силистра и Кюстендил. Характерно за тях е, че заявените потребности надхвърлят средните за страната от 13% от установената работната сила, като в същото време безработицата е по-висока от средната за страната, което сигнализира за структурна безработица (т.е. свободната работна сила няма нужните умения за заемане на търсените работни места). В *Югоизточния квадрант* на графиката попадат 11 области: Хасково, Плевен, Пазарджик, Шумен, Благоевград, Ловеч, Търговище, Разград, Враца, Монтана и Видин. При тях се наблюдава потребност от работна сила, заявена от работодателите, която е под 13% от икономически активното население на посочените области, и безработица между 6% и 16%. Квадрантът определя области с потенциал за развитие, в които търсенето на работна сила е слабо (с изключение на Благоевград). Тук попадат и областите Видин и Монтана, при които търсенето е символично и това обяснява високата безработица.

В *Югозападния квадрант* са съсредоточени областите, които определят облика на трудовия пазар в страната с 60% от заявените потребности. В него попадат 9 области с много добре развит трудов пазар. Това са София-град, Пловдив, Стара Загора, Велико Търново, Софийска, Перник, Добрич, Габрово и Ямбол. Той се характеризира с ниска безработица и търсене под средното за страната. Заявените потребности от работна сила са 40% от всички заявени потребности в страната. Ниската безработица в тези области сигнализира за поява на проблем при намирането на подходящи кандидати за заемане на търсените работни места.

В *Северозападният квадрант* попадат само две области Варна и Бургас. Тези „морски области“ се характеризират с високи нива на търсене и безработица по-ниска от средната. Заявените потребности от работна сила през следващите 12 месеца надвишават 20 хил. за област, което определя и високия риск от все по-трудното намиране на подходящи кандидати, като се има предвид и ниската регистрирана безработица в тях.

Областта с най-висока численост на заявени потребности е София-град, където следващите 12 месеца работодателите ще се нуждаят от 47 229 работници и специалисти, като най-голямо ще е търсенето в сектора на строителството – повече от 20 хил., следван от преработваща промишленост – с 5342 и държавно управление; образование; хуманно здравеопазване – с 3360.

Областта с най-скромни потребности от работна сила през следващите 12 месеца е Видин, където работодателите са заявили нужда от 1530 работници и специалисти с приоритет на сектора на професионалните дейности и научни изследвания и транспорта.

В областите Бургас, Габрово, София-град, Стара Загора работодателите ще търсят работна сила в 8 от 10 от изброените групи икономически дейности. Във всички 28 области са заявени потребности в два сектора – Държавно управление, образование; хуманно здравеопазване и социални дейности и Индустрия. Данни с разпределение на общите потребности от работна сила по области и сектори на икономиката са представени в таблица 11.

**Фиг.12.** Търсенето на работна сила по области в зависимост от равнището на безработица и коефициента на работните места

Данните за числеността на търсената работна сила, равнището на безработица и коефициента на търсене по области са представени в таблица 10. Областите със заявени потребности от работна сила, превишаващи 13% от свободната работна сила са 8. От тях тези области с най-много заявени потребности са Варна, Бургас, Русе и Сливен. При тях рискът от затруднения при намиране на кандидати с нужните качества е най висок в област Кърджали, където търсенето съставлява 20% от работната сила и въпреки че регистрираната безработица в областта превишава 10%, то липсата на подходящи профили за търсените работни места ще създава напрежение на пазара на труда.

В останалите 20 области заявените потребности са под средните за страната от 13% от работната сила. Ниското търсене на труд определя и сравнително високата безработица в области като Видин, Монтана, Разград и Търговище. В тази група се откроява област Благоевград, където заявените потребности са близо 12 % от работната сила в областта, но безработицата превишава 10%. Възникването на затруднения в осигуряване на търсенето в област Благоевград може да се породи от големия брой неактивни за пазара на труда безработни лица, които не притежават нужните умения. В областите с ниска безработица, като София-град, Пловдив, Стара Загора, Добрич и Габрово, затруднения в осигуряване на потребностите от работна ръка могат да възникнат вследствие на недостатъчния брой свободна работна сила и при тях трябва да се търси запас чрез привличане на неактивни лица, обучения и преквалификация или внос на кадри от други области или чужбина.

**Таблица 11.** Позициониране на областите според броя на заявените потребности

|  |  |  |  |
| --- | --- | --- | --- |
| Област | Равнище на безработица, % | Коефициент на търсенето,% | Потребност от работна сила, (брой) |
| София-град | 1.6% | 7.2% | 47229 |
| Варна | 3.0% | 14.6% | 28944 |
| Пловдив | 4.6% | 8.4% | 23433 |
| Бургас | 3.2% | 13.5% | 22056 |
| Благоевград | 10.3% | 11.9% | 14618 |
| Русе | 5.8% | 14.6% | 12149 |
| Стара Загора | 4.3% | 8.7% | 10996 |
| Сливен | 8.2% | 16.1% | 10054 |
| Кърджали | 10.0% | 19.7% | 9300 |
| Кюстендил | 7.7% | 16.8% | 7168 |
| Смолян | 9.8% | 16.4% | 6816 |
| Пазарджик | 8.1% | 6.9% | 6647 |
| Плевен | 7.3% | 7.2% | 6430 |
| Велико Търново | 5.3% | 7.2% | 6176 |
| Враца | 10.6% | 9.3% | 5718 |
| Хасково | 6.8% | 6.6% | 5520 |
| Шумен | 10.5% | 8.7% | 5495 |
| Силистра | 10.7% | 14.4% | 5129 |
| Софийска | 4.7% | 5.0% | 5059 |
| Перник | 4.2% | 7.7% | 3878 |
| Монтана | 12.0% | 8.1% | 3816 |
| Ямбол | 5.3% | 7.0% | 3028 |
| Ловеч | 9.1% | 6.7% | 2859 |
| Добрич | 4.1% | 4.2% | 2538 |
| Търговище | 9.5% | 5.1% | 1971 |
| Разград | 9.9% | 4.3% | 1784 |
| Габрово | 4.1% | 3.8% | 1585 |
| Видин | 15.0% | 5.6% | 1530 |

**Таблица 12**. Разпределение на потребностите от работна сила по области и сектори на икономиката

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Област | Държавно управление; образование; хуманно здравеопазване | Индустрия | Култура, спорт и развлечения, ремонт на домакински вещи и други | Операции с недвижими имоти | Професионални дейности и научни изследвания; административни и спомагателни | Селско, горско и рибно стопанство | Строителство | Създаване и разпространение на информация и творчески продукти; | Търговия, транспорт, хотелиерство и ресторантьорство | Финансови и застрахователни дейности | Потребности Total |
| София-град | 3677 | 7414 | 1455 |  |  | 3397 | 21331 | 3728 | 2588 | 3638 | 47229 |
| Варна | 9552 | 5974 |  |  | 412 | 672 | 4316 |  | 7727 | 292 | 28944 |
| Пловдив | 6100 | 10311 | 1108 | 56 |  | 1609 | 868 |  | 3382 |  | 23433 |
| Бургас | 3668 | 2054 | 57 |  | 968 |  | 3735 | 496 | 10939 | 138 | 22056 |
| Благоевград | 1303 | 5954 | 851 |  |  | 920 | 2514 |  | 2736 | 340 | 14618 |
| Русе | 2711 | 6155 | 365 |  |  | 730 |  |  | 1459 | 730 | 12149 |
| Стара Загора | 1206 | 2901 | 604 |  | 121 | 352 | 4257 |  | 1312 | 242 | 10996 |
| Сливен | 2292 | 861 |  |  |  | 615 | 4676 |  | 1609 |  | 10054 |
| Кърджали | 1043 | 3006 |  |  | 313 |  | 3478 |  | 1460 |  | 9300 |
| Кюстендил | 530 | 925 | 526 |  | 315 | 1714 |  |  | 2737 | 420 | 7168 |
| Смолян | 2039 | 2526 |  |  |  |  | 87 |  | 2165 |  | 6816 |
| Пазарджик | 1471 | 1929 | 240 |  | 408 | 306 | 1012 |  | 1281 |  | 6647 |
| Плевен | 2360 | 1616 | 577 |  |  | 144 | 289 |  | 1299 | 144 | 6430 |
| Велико Търново | 991 | 2923 | 425 |  |  |  | 1519 |  | 319 |  | 6176 |
| Враца | 901 | 2168 | 512 |  |  | 205 | 558 |  | 1065 | 307 | 5718 |
| Хасково | 1542 | 18 | 113 |  |  | 226 | 2830 |  | 339 | 452 | 5520 |
| Шумен | 817 | 818 |  |  |  |  | 1448 |  | 2413 |  | 5495 |
| Силистра | 1041 | 76 |  |  | 193 | 296 |  |  | 3523 |  | 5129 |
| Софийска | 1106 | 2238 |  |  | 567 | 189 |  |  | 959 |  | 5059 |
| Перник | 299 | 1933 |  |  | 380 |  |  |  | 1266 |  | 3878 |
| Монтана | 601 | 1878 |  |  | 223 |  | 223 |  | 669 | 223 | 3816 |
| Ямбол | 227 | 1415 |  |  |  |  |  |  | 1279 | 107 | 3028 |
| Ловеч | 561 | 985 |  |  |  |  |  |  | 1313 |  | 2859 |
| Добрич | 960 | 462 |  |  | 63 |  | 673 |  | 284 | 96 | 2538 |
| Търговище | 378 | 996 | 0 |  |  |  | 90 |  |  | 508 | 1971 |
| Разград | 702 | 108 |  |  |  | 216 | 325 |  | 216 | 216 | 1784 |
| Габрово | 422 | 252 | 366 |  | 101 | 201 | 0 |  | 0 | 244 | 1585 |
| Видин | 210 | 353 |  |  |  |  |  |  | 968 |  | 1530 |
| **Всичко** | **48709** | **68249** | **7199** | **56** | **4062** | **11793** | **54227** | **4224** | **55308** | **8098** | **261926** |

Най-търсените специалисти от списъка на СППОО, според отговорите на работодателите в регионален план са представени в Приложение 3. Така, най-търсена професия тази година, е професията *строител*. В 13 области от 28, работодателите са посочили на първо място строител. Най-голяма е числеността на търсените строители в областите София-град - с 30,8% от всички търсени специалисти, следват областите Хасково – с 22,6% от всички заявени потребности и Сливен – с 6%.

Професиите *машинен оператор и оперативен счетоводител* ще се търсят в най-много области - 21, като най-често машинни оператори ще са нужни в област Пловдив – 13% от заявените потребности, следват област Софийска – с 10,6% и област Русе – с 5,2% от потребностите от работна сила. При търсенето на оперативни счетоводители област София-град лидира със заявени 4,8% от общите потребности, следват Хасково – с 4,1% и Русе – с 1,9% .

При потребностите от специалисти с висше образование или правоспособност най-търсени са *учителите*. В 21 области работодатели са заявили потребности от учители, като най-много са в област Пловдив, където следващите 12 месеца ще са необходими 1447 учители или 24,2% от всички търсени специалисти с висше образование. Медицинските сестри са следващите по численост специалисти, от които ще имат нужда работодателите. Общо в страната е заявена необходимост през следващите 12 месеца от 3566 медицински сестри. Най-много са в област Плевен – 649, следват София-град с 281 и Силистра – със 193. От специалистите с правоспособност, най-търсени от работодателите са шофьорите – общо 2 333. В общо 17 области ще се търсят шофьори, като най-много заявяват работодателите в област Варна – 586, следват областите Пловдив – с 222 и Видин - с 212.

Областта, в които ще се търси най-голям спектър от специалности е Варна – с 55 от 136 предложени в анкетата специалности от СППОО. Следват София-град – с 47, Бургас – с 43 и Пловдив – с 42 специалности. Областите, в които са заявени ограничен брой специалности, са Разград и Видин – с по 7.

По 43 от специалностите от списъка не е постъпила нито една заявка. Такива специалности са например: *Химик – технолог, Корабостроителен техник, Монтьор на железопътна техника, Спасител при бедствия, аварии и катастрофи* и др. Регионалното представителство на търсените професии до голяма степен зависи и от икономическата дейност, в която оперират респондентите, попълнили анкета, представители на съответната област.

В приложената по-долу таблица са показани най-търсените професии, от които работодателите ще имат нужда следващите 12 месеца.

**Таблица 13.** Най-търсени професии по области през следващите 12 месеца.

|  |  |
| --- | --- |
| Област | Най-търсени специалности |
| Благоевград | Шивач, Машинен оператор, Оператор в производство на обувни и кожено - галантерийни изделия, Строител, Оператор в дървообработването, Работник в заведенията за хранене и развлечения, Работник в текстилно производство, Работник в производство на облекло, Офис – мениджър, Касиер, Деловодител |
| Бургас | Готвач, Заварчик, Камериер, Касиер, Шлосер, Строител – монтажник, Строител, Водач на МПС за обществен превоз, Озеленител, Хотелиер, Помощник – възпитател |
| Варна | Асистент на лекар по дентална медицина, Шлосер, Строител, Сервитьор-барман, Готвач, Касиер, Камериер, Охранител, Офис – секретар, Графичен дизайнер, Здравен асистент |
| Велико Търново | Електротехник, Строител, Електромонтьор, Машинен оператор, Сервитьор-барман, Готвач, Оператор в производството на облекло, Шивач, Икономист, Работник в озеленяването, Работник в производство на облекло |
| Видин | Шивач, Спедитор-логистик, Оперативен счетоводител, Водач на МПС за обществен превоз, Машинен оператор, Сътрудник социални дейности, Оператор на компютър |
| Враца | Шивач, Оператор в производството на облекло, Сервитьор-барман, Готвач, Икономист, Строител, Работник в хранително - вкусовата промишленост, Касиер, Деловодител, Търговски представител, Хлебар – сладкар |
| Габрово | Монтажник на водоснабдителни и канализационни мрежи, Търговски представител, Социален асистент, Машинен оператор, Офис – секретар, Стругар, Машинен техник, Животновъд, Работник в животновъдството, Икономист |
| Кюстендил | Водач на МПС за обществен превоз, Машинен оператор, Оперативен счетоводител, Снабдител, Здравен асистент, Хлебар – сладкар, Оператор в дървообработването, Готвач, Касиер, Електротехник, Финансов отчетник |
| Кърджали | Строител, Шивач, Хлебар – сладкар, Машинен оператор, Работник в хранително - вкусовата промишленост, Асистент на лекар по дентална медицина, Строителен техник, Болногледач, Работник в производство на облекло, Помощник – възпитател, Помощник в строителството |
| Монтана | Шивач, Машинен оператор, Машинен техник, Монтьор на транспортна техника, Готвач, Икономист, Работник в заведенията за хранене и развлечения, Строител, Електротехник, Заварчик, Работник в производство на облекло |
| Добрич | Помощник в строителството, Оператор в дървообработването, Строител – монтажник, Сервитьор-барман, Готвач, Деловодител, Съдебен служител, Озеленител, Търговски представител, Техник-технолог по качеството на храни и напитки, |
| Ловеч | Работник в заведенията за хранене и развлечения, Хлебар – сладкар, Сервитьор-барман, Организатор в дървообработването и производството на мебели, Машинен оператор, Машинен техник, Програмист, Стругар, Машинен монтьор, Работник в керамичното производство, Готвач |
| Пазарджик | Шивач, Обущар, Машинен оператор, Сътрудник социални дейности, Работник в хранително - вкусовата промишленост, Строител, Строителен техник, Снабдител, Техник по очна оптика, Машинен техник, Деловодител |
| Перник | Шивач, Офис – секретар, Машинен техник, Сервитьор-барман ,Готвач, Дизайнер - Аранжиране, Сътрудник в бизнес - услуги, Строителен техник, Оперативен счетоводител |
| Пловдив | Машинен оператор, Готвач, Шивач, Монтьор на електронна техника, Шлосер, Авиационен техник, Оператор в хранително - вкусовата промишленост, Работник в хранително - вкусовата промишленост, Машинен техник, Монтажник на водоснабдителни и канализационни мрежи, Помощник – възпитател |
| Плевен | Хлебар – сладкар, Машинен оператор, Строител, Заварчик, Озеленител, Шлосер, Електротехник, Машинен монтьор, Здравен асистент, Музикант - вокалист |
| Разград | Икономист, Работник в растениевъдството, Касиер, Строител – монтажник, Оператор на компютър, Работник в озеленяването, Оперативен счетоводител |
| Силистра | Работник в заведенията за хранене и развлечения, Сервитьор-барман, Готвач, Хлебар – сладкар, Касиер, Охранител, Машинен оператор, Оператор в хранително - вкусовата промишленост, Икономист, Заварчик, Работник в дървообработването |
| Русе | Шивач, Машинен оператор, Работник в хранително - вкусовата промишленост, Помощник – възпитател, Касиер, Офис – секретар, Офис – мениджър, Икономист – информатик, Работник в растениевъдството, Снабдител, Оперативен счетоводител |
| Сливен | Помощник в строителството, Строител – монтажник, Строител, Шивач, Офис – мениджър, Строителен техник, Касиер, Машинен монтьор, Сътрудник социални дейности, Електромонтьор, Монтьор на подемно - транспортна техника |
| Смолян | Шивач, Работник в дървообработването, Оператор в дървообработването, Социален асистент, Машинен оператор, Касиер, Озеленител, Оператор в производството на облекло, Болногледач, Помощник – възпитател, Офис – секретар |
| София-град | Строител, Строителен техник, Оперативен счетоводител, Помощник в строителството, Графичен дизайнер, Работник в дървообработването, Оператор в хранително - вкусовата промишленост, Офис – мениджър, Дизайнер - Интериорен дизайн, Шивач, Моделиер - технолог на облекло |
| Софийска | Машинен оператор, Готвач, Организатор в дървообработването и производството на мебели, Ресторантьор, Заварчик, Оператор в производството на облекло, Офис – секретар, Дизайнер - Рекламна графика, Озеленител, Оперативен счетоводител, Дизайнер - Моден дизайн |
| Стара Загора | Заварчик, Строителен техник, Монтьор на енергийни съоръжения и инсталации, Шивач, Машинен оператор, Електромонтьор, Строител – монтажник, Търговски представител, Оператор в хранително - вкусовата промишленост, Работник в хранително - вкусовата промишленост, Монтьор на селскостопанска техника |
| Търговище | Оперативен счетоводител, Деловодител, Дизайнер - Рекламна графика ,Машинен оператор, Касиер, Графичен дизайнер, Търговски представител, Готвач, Сътрудник социални дейности, Монтажник на водоснабдителни и канализационни мрежи, Електромонтьор |
| Хасково | Строител, Еколог, Оперативен счетоводител, Сътрудник социални дейности,Деловодител,Готвач,Шлосер,Сервитьор-барман,Животновъд,Социален асистент, Парамедик |
| Шумен | Машинен оператор, Сервитьор-барман, Помощник пътен строител, Еколог, Водач на МПС за обществен превоз, Строител, Търговски представител, Готвач, Хлебар – сладкар, Дизайнер - Рекламна графика, Работник в заведенията за хранене и развлечения |
| Ямбол | Електротехник, Хлебар – сладкар, Дизайнер – Аранжиране ,Авиационен техник, Охранител, Стругар, Водач на МПС за обществен превоз ,Оператор в производството на облекло, Сътрудник в бизнес - услуги, Техник на селскостопанска техника, Икономист |

Преобладават професии обслужващи строителството и преработващата промишленост – *строители, оператори на машини в текстилната промишленост, заварчици, машинни техници.* Работодателите в много области ще имат нужда и от *оперативни счетоводители, касиери, строители, професии характерни за сектор хотелиерство и ресторантьорство, като сервитьор-барман, готвач, работник в заведенията за хранене* и др.

При допитването за специалистите с висше образование или професии, изискващи правоспособност, най-много професии са заявили работодателите в големите промишлени области. В област София-град те са най-много - 21 професии (от 36, посочени в списъка), следват Бургас и Варна с по 20, Пловдив - 17, Стара Загора - 13 и др. Областите с най-малко заявени професии, изискващи висше образование или правоспособност са Ловеч – с 2 и Перник и В. Търново с по 3.

При заявките за работници без специална квалификация най-пълно покритие по сектори се наблюдава в област Смолян, където са посочени работници от всички изброени 8 категории. Следват областите Благоевград с търсене в 6 от секторите, Бургас и Плевен - в 5. В областите Пазарджик и Перник работодателите не посочват специална категория неквалифицирани работници, а всички търсени са отчетени в категорията „Други неквалифицирани работници (*общи работници, куриери, носачи* и др.)“ Всички данни за търсените специалисти и работници по области и сектори на икономиката може да намерите в Приложение 3.

В 22 от 28 области повече от половината работодатели посочват, че изпитват затруднения при намиране на търсените от тях кадри. Най-трудно се намират работници и специалисти в област Софийска, където 91% от работодателите съобщават за трудности, следват областите – Ямбол – с 89%, Шумен – с 85%, Кърджали – с 84%, Видин – със 79% и др. Областите със сравнително лесно откриване на професионалисти са Смолян, Търговище и Добрич, където малко над 40% от работодателите съобщават за проблеми с намиране на подходящи кадри.

От затрудненията, най-често споменавано от работодателите е липса на достатъчна квалификация (образование) на кандидатите – в 43% от случаите, следват – липса на кадри въобще в региона – при 16% от работодателите и липса на желаещи за съответната длъжност – в 12% от случаите. В областите Велико Търново, Добрич и Плевен най-голям дял от работодателите посочват като причина за затруднения при попълване на свободните работни места липсата на достатъчна квалификация на кандидатите – при близо 80% от работодателите.

Липса въобще на кадри в региона е проблем най-често в област Силистра, където 70% от работодателите обявили, че ще наемат работници следващите 12 месеца изпитват затруднения, следват областите Търговище – с 50% и Перник – с 40% от работодателите. В областите Сливен, Софийска, Ловеч и Кърджали близо 30% от работодателите посочват като затруднение за намиране на кадри нежеланието на лица с квалификация да заемат предлаганите от тях свободни места. В габрово, Пловдив и Монтана 30% от работодателите посочват липсата на мотивация сред търсещите работа да заемат свободните позиции. В област Видин една трета от работодателите намират като затруднение за осигуряване на кадри прекалено високите изисквания на търсещите работа към работодателите.

В таблица 14 са представени данните за 5-те професии, за които работодателите в различните области срещат най-големи затруднения при намиране на нужните им специалисти.( *Q7.2. За коя от посочените професии смятате, че имате най-големи затруднения в намирането на работна сила?*)

**Таблица 14.** Професии, за които работодателите срещат затруднения да намерят нужните им специалисти

|  |  |  |  |  |  |
| --- | --- | --- | --- | --- | --- |
| Област | Професия 1 | Професия 2 | Професия 3 | Професия4 | Професия 5 |
| Благоевград | Строител – монтажник | Продавач – консултант | Офис – мениджър | Оператор в дървообработването | Икономист |
| Бургас | Готвач | Продавач – консултант | Касиер | Машинен оператор | Авиационен техник |
| Варна | Асистент на лекар по дентална медицина | Строител | Машинен техник | Сервитьор-барман | Продавач – консултант |
| Велико Търново | Продавач – консултант | Електротехник | Работник в хранително - вкусовата промишленост | Оператор в производството на облекло | Машинен монтьор |
| Видин | Водач на МПС за обществен превоз | Машинен оператор | Куриер | Парамедик |  |
| Враца | Шивач | Продавач – консултант | Хлебар – сладкар | Икономист | Съдебен служител |
| Габрово | Машинен техник | Работник в животновъдството | Икономист |  |  |
| Добрич | Помощник в строителството | Сервитьор-барман | Съдебен служител |  |  |
| Кърджали | Хлебар – сладкар | Строител | Асистент на лекар по дентална медицина | Болногледач | Оперативен счетоводител |
| Кюстендил | Продавач – консултант | Оперативен счетоводител | Шивач | Помощник-инструктор по спортно-туристическа дейност | Машинен оператор |
| Ловеч | Машинен оператор | Работник в дървообработването | Ресторантьор | Готвач |  |
| Монтана | Машинен оператор | Готвач | Заварчик | Електротехник | Авиационен техник |
| Пазарджик | Продавач – консултант | Шивач | Строител | Деловодител | Техник на прецизна техника |
| Перник | Продавач – консултант | Сервитьор-барман | Работник в хранително - вкусовата промишленост | Шивач | Строителен техник |
| Плевен | Хлебар – сладкар | Монтьор на транспортна техника | Музикант - вокалист | Работник в растениевъдството | Животновъд |
| Пловдив | Хлебар – сладкар | Шивач | Готвач | Монтажник на водоснабдителни и канализационни мрежи | Оператор в дървообработването |
| Разград | Строител – монтажник | Водач на МПС за обществен превоз | Работник в растениевъдството | Стругар | Социален асистент |
| Русе | Машинен оператор | Продавач – консултант | Офис – мениджър | Монтьор на транспортна техника | Касиер |
| Силистра | Сервитьор-барман | Готвач | Продавач – консултант | Икономист | Икономист – информатик |
| Сливен | Продавач – консултант | Сътрудник социални дейности | Монтьор на подемно - транспортна техника | Строителен техник | Оперативен счетоводител |
| Смолян | Шивач | Готвач | Офис – секретар | Работник в стъкларското производство | Работник в дървообработването |
| София-град | Оперативен счетоводител | Продавач – консултант | Офис – мениджър | Оператор в дървообработването | Строителен техник |
| Софийска | Заварчик | Продавач – консултант | Машинен оператор | Сервитьор-барман | Организатор в дървообработването и производството на мебели |
| Стара Загора | Заварчик | Готвач | Електротехник | Маникюрист-педикюрист | Сътрудник в малък и среден бизнес |
| Търговище | Графичен дизайнер | Машинен оператор |  |  |  |
| Хасково | Строител | Продавач – консултант | Оперативен счетоводител | Животновъд | Офис – секретар |
| Шумен | Сервитьор-барман | Хлебар – сладкар | Графичен дизайнер | Оперативен счетоводител | Водач на МПС за обществен превоз |
| Ямбол | Електротехник | Сервитьор-барман | Монтьор на транспортна техника | Графичен дизайнер | Оперативен счетоводител |

Както и в предходните проучвания, затруднения за намиране на персонал работодателите в почти всички области срещат при *продавач – консултантите, шивачите, водачите на МПС за обществен превоз, оперативните счетоводители, сервитьор-барманите, готвачите, машинните оператори, асистентите на лекар по дентална медицина, икономистите, касиерите* и др. Като най-честата причина за затрудненията работодателите посочват липсата на достатъчна квалификация (образование) на кандидатите .

## Търсенето на работници и специалисти по сектори на икономиката

Търсенето на специалисти със средно и висше образование, както и на работници без квалификация по сектори на икономиката е представено на фиг.13. Най-голямо търсене на работници и специалисти през следващите 12 месеца се очаква в индустрията, където ще се търсят общо 68 249 души или 26,1% от всички заявени потребности. В търговия, транспорт, хотелиерство и ресторантьорство ще се търсят 55 308 или 21,1% от всички заявени потребности, а в строителство – 54 227 или 20,7%. В индустрията ще се търсят: *машинни оператори, шивачи, шофьори, машинни инженери и работници в преработващата промишленост*, както и нужда от 13 132 неквалифицирани работници. Данните за търсенето по сектори и професии са представени в Приложение 2.

**Фиг.13** Заявени потребности от работна сила по сектори на икономиката (дял от всички потребности, %)

Търсенето на кадри с висше образование през следващите 3 – 5 години по области

Търсенето на специалисти с висше образование през следващите от 3 до 5 години в регионален план покрива на 100% изброените в анкетата области на висшето образование, като най-пълно са представени областите – София-град – със 100,0% от специалностите или 83 специалности от 83. Следват областите: Варна – с 58% или 48 специалности, Велико Търново – с 44% или с 37 специалности, Бургас – с 42,9% или с 35 специалности, Пловдив и Благоевград – с 38,1% или с 31 специалности, Плевен – с 33,3% или 27 специалности и др. Най-слабо покритие има при заявения интерес в областите Ловеч, с едва 7,1% или с 5 специалности и Видин, с 9.5% от предложените специалности.

От областите на висшето образование с най-широко търсене в регионален план (като изключим други извън изброените), се открояват професионално направление *Педагогика*, посочена като необходима в 24 области на страната, като педагогически кадри не са посочили като необходими в областите: Видин, Ловеч, Разград и Търговище. Следват: професионално направление *Икономика* – в 24 области, (всички без Кърджали, Ловеч, Сливен и Ямбол), *Социални дейности* – в 23 области, *Администрация и управление* - в 23 области, *Медицинска сестра, Електротехника, електроника и автоматика и Машинно инженерство* – в 19 области и др. 6 специалности са посочени само от работодателите в една област, сред тези специалности са: *Корабна електротехника, Речно корабоводене, Организация и управление на военните формирования на тактическо ниво, Масажист* и др.

Висшисти в стратегическите професионални направления *Информатика и компютърни науки* ще са най-търсени от работодателите след 3-5 години в областите София-град, Варна, Пловдив и Стара Загора. Не са отчетени потребности от висшисти по информатика и компютърни науки в 10 области - Видин, Монтана, Враца, Габрово, Ловеч, Разград, Русе, Сливен и Търговище. Броят на заявените потребности в направления „*Информатика и компютърни науки“, „Електротехника, електроника и автоматика“ и „Комуникационна и компютърна техника“,* които са в основата на Индустрия 4.0 намалява спрямо потребностите, заявени през 2023 г. с +54% и се връща на нивото от 2022 г.

*Икономисти* ще се търсят в 24 от 28 области. Не са заявили потребност работодателите от областите Кърджали, Ловеч, Сливен и Ямбол. Най-голям е делът на икономистите в област Търговище, където всеки трети работодател е посочил нужда от икономисти през следващите 3-5 години, следват областите Велико Търново – с 23 % от всички заявени потребности от висшисти и Софийска област – с 18%. Спрямо заявките от проучване 2023 г. броят на заявените потребности от икономисти през 2024 г. намалява с 20,8%. Търсените специалистите от направление *Икономика и Администрация и управление* съставляват общо 7,1% от заявените нужди на работодателите от специалисти с висше образование в близките 3 до 5 години. Отчита се спад на дела им от общите потребности от висшисти с 2,9 пункта спрямо заявените при проучване 2023 г.

Във всичките предложени 20 специалности в област медицина и здравни грижи са заявени нужди през следващите 3 – 5 години от 41 353 подготвени специалисти. Това са 18,2% от всички заявени потребности от висшисти. Във всички области работодателите заявяват потребност от специалисти по медицина, фармация, дентална медицина и здравни грижи без Видин, Габрово, Монтана, Търговище и Ямбол. Като численост, нуждите са най-големи в големите области – София-град – 16466 (ръст спрямо 2023 г. с 3356 бр. или 25,65%), Варна - 6318, Бургас – 2 978, Плевен - 1960.

Търсенето на кадри със средно образование през следващите 3 – 5 години по области

От предложения в анкетата списък с 40 професионални направления на средното образование (всички с изключение на Религия, Библиотечно-информационни науки и архивистика и Науки за земята) работодателите посочват нужда от подготвени кадри през следващите 3-5 години в размер на 255 864 специалисти. Дадени са заявки във всички предложени направления, като най-много са заявените потребности по направление *341.Търговия на едро и дребно* с 15,0% от всички, а най-слабо ще е търсенето на специалисти по направление *851. Технологии за опазване на околната среда* с 0,12% дял. Нужните специалистите по направления *523.Електроника, автоматика, комуникационна и компютърна техника*, които са гръбнакът на дигиталния преход през следващите 5 години са общо 6 596 или едва 2,1% от всички заявени потребности от специалисти. Продължава слабото търсене на специалисти в направлението, което е в основата на дигиталния преход. Това показва, че в страната все още производствата с висока добавена стойност са с малък дял. Наличие на заявени потребности от специалисти, предоставящи услуги на населението, които са в пъти повече от тези за специалисти, поддръжка на интелигентни устройства за предоставяне на услуги потвърждава тази хипотеза. Данните за общите потребности по професионални направления са представени в таблица 15.

**Таблица 15.** Заявени потребности от специалисти със средно образование

|  |  |  |  |
| --- | --- | --- | --- |
| Код | Професионално направление от СППОО | Брой заявени потребности | Дял от всички заявени кадри със средно образование |
| 341 | Търговия на едро и дребно | 38480 | 15.04% |
| 342 | Маркетинг и реклама | 13655 | 5.34% |
| 343 | Финанси, банково и застрахователно дело | 6726 | 2.63% |
| 344 | Счетоводство и данъчно облагане | 13603 | 5.32% |
| 345 | Администрация и управление | 5519 | 2.16% |
| 346 | Секретарски и административни офис дейности | 5266 | 2.06% |
| 347 | Трудов живот | 3046 | 1.19% |
| 481 | Компютърни науки | 4186 | 1.64% |
| 482 | Приложна информатика | 1680 | 0.66% |
| 521 | Машиностроене, металообработване и металургия | 10291 | 4.02% |
| 522 | Електротехника и енергетика | 4638 | 1.81% |
| 523 | Електроника, автоматика, комуникационна и компютърна техника | 5377 | 2.10% |
| 524 | Химични продукти и технологии | 4339 | 1.70% |
| 525 | Моторни превозни средства, кораби и въздухоплавателни средства | 8271 | 3.23% |
| 541 | Хранителни технологии | 5348 | 2.09% |
| 542 | Производствени технологии – текстил, облекло, обувки и кожи | 12023 | 4.70% |
| 543 | Производствени технологии – дървесина, хартия, пластмаси и стъкло | 5197 | 2.03% |
| 544 | Минно дело, проучване и добив на полезни изкопаеми | 655 | 0.26% |
| 581 | Архитектура, урбанизъм и геодезия | 475 | 0.19% |
| 582 | Строителство | 17773 | 6.95% |
| 621 | Растениевъдство и животновъдство | 3851 | 1.51% |
| 622 | Градинарство (паркове и градини) | 2915 | 1.14% |
| 623 | Горско стопанство | 1527 | 0.60% |
| 624 | Рибно стопанство | 368 | 0.14% |
| 640 | Ветеринарна медицина | 447 | 0.17% |
| 723 | Здравни грижи | 6617 | 2.59% |
| 724 | Дентална медицина и зъботехника | 2697 | 1.05% |
| 725 | Медицинска диагностика и лечебни технологии | 2322 | 0.91% |
| 726 | Терапия и рехабилитация | 1252 | 0.49% |
| 762 | Социална работа и консултиране | 2577 | 1.01% |
| 811 | Хотелиерство, ресторантьорство и кетъринг | 4355 | 1.70% |
| 812 | Пътувания, туризъм и свободно време | 1344 | 0.53% |
| 813 | Спорт | 1004 | 0.39% |
| 814 | Услуги за дома | 1503 | 0.59% |
| 815 | Фризьорски и козметични услуги | 2077 | 0.81% |
| 840 | Транспортни услуги | 5724 | 2.24% |
| 851 | Технологии за опазване на околната среда | 309 | 0.12% |
| 861 | Сигурност | 1121 | 0.44% |
| 863 | Военно дело и отбрана | 939 | 0.37% |
|  | Други | 45089 | 17.62% |
|  | **Всичко заявени потребности от специалисти** | **255864** | **100.00%** |

В регионален план, търсените специалисти със средно образование за следващите 3-5 години са класирани по дял на заявени потребности, отнесени към броя на активните предприятия по области в таблица 16. С дял от 110,6% се откроява заявената потребност в област София-град. Този резултат говори за остра нужда от средни специалисти, както за попълване на текучество, така и за появата на нови работни места. За втора поредна година имаме потвърждение за наличие на структурна безработица в област Смолян. Видно и от мястото на Смолян на графиката на фиг.12, където област Смолян е заела позиция в най-отдалечения ъгъл на североизточен квадрант с безработица близо до 10-те процента и потребност от работна сила близо 7 хил. работници и специалисти, заедно с област Кърджали и Силистра.

Най-слабо ще се нуждаят от професионалисти в изпълнението в областите Шумен, Ямбол и Видин, където на всеки 100 предприятия се падат под 20 заявени потребности от специалисти със средно образование.

**Таблица 16.** Потребности от специалисти със средно образование по области

|  |  |  |
| --- | --- | --- |
| Област | Заявени потребности  (брой) | Потребност на всеки 100 активни предприятия (брой) |
| София-град | 123847 | 110 |
| Смолян | 4825 | 83 |
| Русе | 8850 | 74 |
| Кърджали | 4161 | 60 |
| Враца | 3872 | 59 |
| Благоевград | 12027 | 56 |
| Софийска | 5733 | 50 |
| Търговище | 2439 | 48 |
| Ямбол | 2998 | 48 |
| Варна | 14364 | 47 |
| Сливен | 4190 | 44 |
| Плевен | 4576 | 43 |
| Пловдив | 17375 | 42 |
| Бургас | 12425 | 42 |
| Кюстендил | 2802 | 40 |
| Перник | 2416 | 40 |
| Стара Загора | 6517 | 39 |
| Видин | 1235 | 38 |
| Шумен | 2895 | 35 |
| Пазарджик | 3891 | 34 |
| Велико Търново | 3801 | 33 |
| Силистра | 1511 | 29 |
| Габрово | 1671 | 27 |
| Монтана | 1283 | 24 |
| Ловеч | 1331 | 22 |
| Хасково | 2486 | 18 |
| Добрич | 1583 | 16 |
| Разград | 757 | 15 |

Търсенето на професионалисти със средно образование по различните професионални направления и области може да се проследи от данните в Приложение 4.

**Основни изводи:**

Проучването на потребностите на работодателите от работна сила през 2024 г. се проведе в периода май – юли. Постигната беше висока норма на отговаряемост от 37,9% сред 10 000 респондента, действащи фирми в 28-те области на страната във всички икономически дейности и типове предприятия (микро, малки, средни и големи).

Новото в тазгодишното проучване е въвеждането на два нови въпроса: въпрос Q7.1, изясняващ най-важното затруднение на работодателите при намиране на работна сила; и въпрос Q7.3, с който да се разкрият подходите на работодателите за преодоляване на затрудненията при осигуряването на заявените потребности от нов персонал.

Претеглените данни от анкетното проучване с голяма вероятност определят нужда през следващите 12 месеца от **261 926** работници и специалисти, с умения и знания в различни професионални направления. Това е близо 9,3% от заетата в момента работна сила (2 824 600 заети лица[[5]](#footnote-5) през второ тримесечие на 2024 г.). В сравнение с резултатите от проучванията през 2023 г. се наблюдава леко снижение на заявените потребности от работна сила с 2,6% или с около 7 хил. работници и специалисти по-малко. Спрямо средните стойности за рекордната по заетост 2019 г. търсенето през 2024 г. се задържа без съществена промяна на годишна база и е на 82% от това през 2019 г.

Други по-важните констатации:

* **59 219** фирми ще наемат нов персонал през следващите 12 месеца. В сравнение с допитването преди година, техният брой е нараснал с 3 919 или със 7,1%;
* Предприятията, които смятат, че се налага съкращаване на персонал са 17 300 при 12 600 през 2023 г., като с голяма вероятност може да се твърди, че в следващите 12 месеца се очаква закриване на 92 500 работни места;
* През следващите 12 месеца ще се търсят **152 926** специалисти с квалификация, като най-търсени ще са тези с професии: ***582030 Строител*** (длъжности от подклас 71 - строителни работници и сродни на тях), следват: ***542110 Шивач*** (длъжности от единична група професии 7318-1006; 7531-1003; 7531-1012; 7533-1014; 7533-1010), ***521030 Машинен оператор*** (професии от единични групи: 7223; 7224-2009; 7224-2010; 7224-2011; 8121 и 7212**), *811070 Готвач*** (професии от единични групи: 3434-2001; 3434-2003; 5120-2001; 5120-2003), ***582010 Строителен техник*** (професии от единични групи 3112-3004; 3112-3007; 3112-3009; 3118-3002; 3118-3005; 3118-3014; 3123-3001; 3334-3001; 3334-3002), ***344030 Оперативен счетоводител*** (професии от единична група: 3313) и др.. Спрямо заявените потребности от професионалисти със средно образование през 2023 г. броят на потребностите, които работодателите заявяват през 2024 г. е с 8 611 по-малък или снижението е с 5,3% . Най-голям е делът на строителните специалисти, които съставляват 21,6% от всички заявени потребности от специалисти със средно образование;
* От други **59 291** специалисти с правоспособност или висше образование ще се нуждае българският бизнес, като сред десетте най-търсени ще са: *Учители; Медицински сестри; Шофьори, Специалисти ТРЗ; Лекари; Специалисти здравни грижи, Машинни инженери; Преподаватели; Фармацевти, Оператори на металорежещи машини.* В сравнение с година по-рано броят на търсените специалисти с висше образование или правоспособност нараства с близо хиляда или с 1,6%.;
* **49 764** работници без специалност ще са нужни в различните сектори на икономиката през следващите 12 месеца, като също се отчита нарастване на търсенето на годишна база с 650 позиции или с 1,3%;
* Най-голямо търсене на работници и специалисти през следващите 12 месеца се очаква **в Индустрията**, където ще се търсят общо **68 249** души или 26.1% от всички заявени потребности. В **Търговия, транспорт, хотелиерство и ресторантьорство** ще се търсят 55 308 или 21,1% от всички заявени потребности, а в **Държавно управление, образование, здравеопазване и социални дейности** – 48 710 или 18,6%. В сравнение с предходната година се отчита свиване на броя и дела на заявените потребности от работна сила както в индустрията, така и в услугите, съответно с -14 хил. бр. (-17%) и с –12 хил. бр. (-16%) и нарастване на търсенето в Държавно управление; образование; хуманно здравеопазване и социални дейности – с 4 хил. бр. (+8,7%). А в сектор Строителство увеличението на заявените потребности от работна сила нарастват със 17 300 бр. или увеличението е с 47% спрямо 2023 г. Нарастват потребностите и в непроизводствените сектори, като във Финансовия, то е с 3200 броя, а в Култура, спорт и развлечения, ремонт на домакински вещи и други дейности - с 2400;
* Леко нараства делът на работодателите, заявяващи, че ще срещат трудности при намиране на нужните им специалисти и работници - от 63,8% средно за 2023 г. на 66,7% през 2024 г.;
* Най-често споменаваната причина за проблеми при осигуряване на персонал е **липса на достатъчна квалификация (образование) на кандидатите** – в 43,1% от случаите;
* Обучението на работното място е най-често предпочитаната форма за решаване на проблемите с недостатъчните умения на търсените от работодателите кадри, споделена от 43,3% от тях;
* Най-сериозни затруднения работодателите срещат при намиране на *Продавач – консултанти, Оперативни счетоводители, Готвачи, Шивачи, Машинни оператори* и др. Съставът на най-трудните за намиране професионалисти остава почти без промяна през последните 5 години;
* През следващите 3-5 години ще се търсят общо **226 864** специалисти с висше образование. Най-търсени ще бъдат специалистите от професионални направления: *Педагогика* – с 13 233 подготвени специалисти, следват, тези в направление *Икономика* – с 11 491 специалисти, *Социални дейности* – със 7 611, *Електротехника, електроника и автоматика* – със 7 586, *Медицински сестри* – с 6 645 и др. ;
* През следващите 3 -5 години ще има нужда и от **255 864** специалисти със средно образование. Най-често ще се търсят специалисти от професионално направление *Търговия на едро и дребно* (продавач-консултанти, търговски представители). Следват тези от направления: *Строителство* (Хотелиерство, ресторантьорство и кетъринг (готвачи, сервитьори-бармани, камериери, администратори хотели и др.), *Строителство* (строителен техник, строител, строител монтажник, монтажник на ВиК мрежи, пътен строител); *Маркетинг и реклама, Счетоводство и данъчно облагане* и др. ;
* Областта, в която работодателите ще търсят най-много работници и специалисти е София–град, с потребност от 47 229 работници и специалисти или 18,0% от всички заявени потребности в страната. Следват: Варна – с 28 944 (11,1%), и Пловдив – с 23 433 (8,9%);
* В 17 от 28 области заявените потребности от работна сила превишават броя на регистрираните безработни в тези области. Сред тях са Варна, където превишението е близо 5 пъти, София-град и Бургас – с превишение 4 пъти, Русе, където потребностите от работна сила превишават 3 пъти свободната такава. Областите, в които няма да се усещат негативните последици от липса на достатъчно свободна работна сила са Видин, Разград и Търговище;
* В сравнение с резултатите от изследването преди година общата потребност от работна сила през 2024 г. леко се свива с 2,6%, като в 17 от областите се наблюдава намаляване на заявките за работници и специалисти, а в 11 от областите се отчита ръст на потребностите от работна сила спрямо предходната година. Най-съществено нарастват нуждите от работници и специалисти в област Сливен – 2.5 пъти, Следват, София-град – със 77%, Монтана – с 43%, Видин – с 37%, Плевен – с 36% и др.. На другия полюс са областите Габрово, Търговище и Разград, където потребностите от работна сила намаляват с над 70%.

**ПРИЛОЖЕНИЯ:**

<https://www.az.government.bg/pages/pages-prouchvane-potrebnosti-rabotna-sila/>

Приложение 1: Едномерни разпределения (претеглени данни);

Приложение 2: Двумерни разпределения по сектор на дейност (претеглени данни);

Приложение 3: Двумерни разпределения по области (претеглени данни);

Приложение 4: Двумерни разпределения по големина на предприятието (претеглени данни)

1. Данните за генералната съвкупност на предприятията в България са предоставени от Националния статистически институт и се отнасят за 2022 година. С оглед постигането на целевия брой на интервюираните предприятия в изследването – 4000, както и невисоката нормата на отговаряемост, обемът на извадката е увеличен 2,5 пъти. [↑](#footnote-ref-1)
2. Норма на отговаряемост се изчислява като броят на реалните интервюта за дадена област се раздели на броя предприятия от първоначалната извадка с предприятия за анкетиране през 2024 г. за същата област. [↑](#footnote-ref-2)
3. Под „успеваемост“ тук се има предвид броят реално завършени анкети, съпоставен с целевия брой анкети. [↑](#footnote-ref-3)
4. https://infostat.nsi.bg/infostat/pages/reports/result.jsf?x\_2=331 [↑](#footnote-ref-4)
5. https://www.nsi.bg/sites/default/files/files/pressreleases/LFS2022q3\_GXRYNY8.pdf [↑](#footnote-ref-5)